Offentliggørelse af en ansøgning om registrering i henhold til artikel 6, stk. 2, i forordning (EØF) nr. 2081/92 om beskyttelse af geografiske betegnelser og oprindelsesbetegnelser

(2003/C 303/02)

Med denne offentliggørelse åbnes der mulighed for at fremsætte indsigelser, jf. artikel 7 og 12d i nævnte forordning. Enhver indsigelse mod denne ansøgning skal fremsættes via myndighederne i en medlemsstat, i en WTO-medlemsstat eller i et tredjeland, der er anerkendt efter proceduren i artikel 12, stk. 3, senest seks måneder efter denne offentliggørelse. Offentliggørelsen er begrundet i de forhold, som er beskrevet nedenfor, navnlig i punkt 4.6, der giver grundlag for at betragte ansøgningen som berettiget efter forordning (EØF) nr. 2081/92.

RÅDETS FORORDNING (EØF) Nr. 2081/92

REGISTRERINGSANSØGNING: ARTIKEL 5

BOB (x) BGB ( )

Nationalt sagsnummer: 6/2002

1. Medlemsstatens ansvarlige myndighed Navn: Ministero delle Politiche agricole e forestali

Adresse: Via XX Settembre, 20 - I-00187 Roma

Tlf. (39-06) 481 99 68

Fax (39-06) 42 01 31 26

E-post: qualita@politicheagricole.it

2. Ansøgende sammenslutning 2.1. Navn: Comitato Promotore della Valorizzazione dell'olio extra di oliva di Trieste

2.2. Adresse: c/o CCIAA, Piazza della Borsa, 14 - I-34100 Trieste

2.3. Sammensætning: producent-/forarbejdningsvirksomhed (x) Andet ( )

3. Produktets art: Kategori 1.5, Ekstra jomfruolivenolie

4. Varespecifikation (sammenfatning af betingelserne i artikel 4, stk. 2)

4.1. Navn: "Tergeste"

4.2. Beskrivelse: Ekstra jomfruolivenolie med følgende kemiske og smagsmæssige egenskaber:

- maks. syreindhold 0,5 %

- resultat af paneltest >= 6,8 med følgende sanseparametre: smag af grøn frugt >= 2, bitter og krydret >= 1

- peroxidtal <= 12 Meq02/kg

- polyfenoler >= 100 mg/kg

- farve: gylden - grøn

- lugt: ret frugtagtig

- smag: frugtagtig, lidt eller ret krydret

- oliesyre >= 74 %

- linolsyre <= 9 %

- Delta K <= 0,01

- K270 <= 0,20

- K230 <= 2,30

4.3. Geografisk område: Den beskyttede oprindelsesbetegnelse "Tergeste" dækker et produktionsområde der omfatter hele Trieste-provinsens administrative område, med følgende kommuner: Muggia/Milje, San Dorligo della Valle/Dolina, Trieste/Trst, Duino-Aurisina/Devin-Nabrezina, Sgonico/Zgonik og Monrupino/Repentabor. Området afgrænses mod øst af landegrænsen til Slovenien, mod vest af grænsen til provinsen Gorizia, mod nord af landegrænsen til Slovenien, og mod syd af Adriaterhavet. Produktionsområdet er angivet på vedlagte kort.

4.4. Bevis for oprindelse: Tergeste eller Tergestum er det gamle navn på byen Trieste; navnets etymologi er usikker, men det menes at være afledt af det illyriske ord "terg", som betyder marked. Nogle forskere mener at det var Augustus som grundlagde kolonien Tergeste, det eneste der vides med sikkerhed er at det var Octavian der, endnu inden han var blevet kejser, byggede murene omkring Trieste. Oprindelsen til den nuværende oliedyrkning ved Trieste og på Istrien skal søges i perioden før romerne. Denne opfattelse styrkes af forskellige vidnesbyrd fra Martial, Plinius og Strabo, hvori de lovpriser olien fra denne egn. Det må regnes for sikkert at føniske kolonister (dvs. fokæerne som grundlagde Marseille) sammen med grækerne (efter al sandsynlighed fra Siracusa) nåede frem før romerne efter at være sejlet op ad Adriaterhavet; de medbragte en række tekniske og landbrugsmæssige kundskaber som var til nytte ved olivendyrkningen.

Lige siden den romerske kejsertid har der været dyrket oliven på hele Adriaterhavets østkyst, dvs. fra Quarnero-øerne ved Istrien i nord til de stejle karstskråninger ned til den sydligste del af Adriaterhavet. I sidstnævnte bælte, dvs. inden for oprindelsesbetegnelsesdistriktet og den sandede mergeljord i dettes bagland, finder man de tidligste vidnesbyrd om olivendyrkning i regionens nuværende politiske sammensætning. Da romerne var blevet klar over hvor velegnet dette områdes jord og klima var for olivendyrkning, gik de i gang med at udvide produktionen ved at sørge for at hver bedrift fik sin egen olivenpresse. Fund af kværne i forskellige bygninger fra romertiden - det seneste i kommunen San Dorligo della Valle - er bevis på det koloniseringsarbejde der var i gang i denne periode. Forskellige forfattere, bl.a. Martial og Plinius, har prist den olie der produceres i dette område. Olivendyrkning mistede enhver betydning med det romerske kejserriges undergang og vandt først frem igen under det byzantinske kejserdømme og dernæst under frankerne, og endte med at blive en af de vigtigste indtægtskilder for det lokale landbrug. Betydningen heraf var så stor at de feudale afgifter (det såkaldte tiende) blev betalt i form af olie. Dette fremgår af forskellige historiske dokumenter. Den lokale befolkning er op gennem århundrederne fortsat med at dyrke oliven; den nære tilknytning til jorden fremgår af forskellige vidnesbyrd såsom kontrakter mellem ejere og forpagtere hvori der pålægges pligt til at plante oliventræer, testamenter med arvelodder i form af olie, samt kommunale bestemmelser vedrørende presning og opmåling af oliven. Først med den meget alvorlige frost i 1929 indtrådte der væsentlige ændringer i provinsens oliedyrkning som eller havde været uændret siden århundredets begyndelse. Da var en kombination af forskellige årsager nemlig skyld i en drastisk indskrænkning af olivendyrkningsarealet. I årene derefter blev der ikke investeret stort i oliedyrkning på grund af forskellige problemer i forbindelse med industrialiseringen af den lokale økonomi, og det var kun takket være de lokale olivendyrkeres vedholdenhed at det lykkedes at bevare en del af de lokale olivenlunde ved dyrkning af en lokal sort.

Produktion, forarbejdning og aftapning sker inden for det afgrænsede område. At også aftapningen sker inden for området, skyldes at det for at bevare Tergeste-oliens særlige egenskaber og kvalitet er nødvendigt at den kontrol der foretages af en uafhængig instans, overvåges af de pågældende producenter selv. Producenterne tillægger beskyttelse af oprindelsesbetegnelsen stor betydning idet de hermed opnår mulighed for en bedre indtjening, jf. forordningens målsætninger og retningslinjer. Endvidere finder aftapning traditionelt sted inden for området.

Frugten kommer fra olivenlunde inden for produktionsområdet; producenterne sørger for at deres olivenlunde opføres på en behørigt ajourført liste. Udpresning, forarbejdning og aftapning sker også inden for det afgrænsede område på anlæg som er særligt godkendt ved opførelse på en liste.

Kontrolinstansen fører tilsyn med at de tekniske krav i produktionsspecifikationen er opfyldt for så vidt angår opførelse på nævnte lister, og at de enkelte deltagere i ordningen varetager deres forpligtelser således at produktet kan spores tilbage til producenten.

4.5. Fremstillingsmetode: Tergeste er en ekstra jomfruolivenolie som fremstilles af forskellige olivensorter, med følgende fordeling i olivenlundene: Belica eller Biancheria mindst 20 %, idet den resterende andel udgøres af Carbona, Leccino, Leccio del Corno, Frantoio, Maurino og Pendolino, alene eller blandet. Der høstes fra frugten modnes frem til senest den 31. december. Frugten høstes direkte fra træet, manuelt eller maskinelt, og opbevares i stive udluftede beholdere indtil udpresningen, som finder sted senest tre dage efter høsten. Der foretages en målrettet, integreret og/eller biologisk skadedyrsbekæmpelse. Man foretager den sædvanlige dyrkningspleje på produktionsarealerne.

Produktionen i olivenlunde med én sort er højst 6500 kg pr. ha, mens produktionen på blandede arealer ikke overstiger 50 kg pr. træ. Udbyttet i olivenolie overstiger ikke 22 %.

Udpresning af ekstra jomfruolivenolie af typen Tergeste sker udelukkende ved hjælp af mekaniske og fysiske processer der sikrer at den producerede olie afspejler frugtens særlige egenskaber på bedste måde. Under kværningen og i hele forarbejdningsprocessen overholdes følgende: den kværnede masses temperatur må ikke overstige 30 °C, i kværningsprocessen må der kun anvendes vand, de anvendte maskiner må ikke afgive lugt, smag eller fremmedlegemer, produktionsprocessen skal være afsluttet senest 11/2 døgn efter indleveringen til oliemøllen, og der skal være tilstrækkelig udluftning under opbevaringen.

4.6. Tilknytning: Forskellige miljø- og landbrugsmæssige faktorer gør det muligt at dyrke oliven i dette område. Klimaet er mildt på grund af det nærliggende hav, og forholdsvis tørt, hvilket fremmer produktiviteten, medens den kølige og drænede jordbund - en typisk rød jordbund med kalkstensindhold - muliggør en støt vækst i forårs- og sommerperioden. Olivenlundene ved Trieste overlevede kraftig frost i 1929 og i 1956, da et temperaturfald på - 8 og - 12 °C medførte en kraftig indskrænkning af olivenarealet; de lokale landbrugere har tilplantet nye arealer med denne sort på grund af dens særlige egenskaber og den tilknytning de har hertil. I dag finder man olivenlunde langs kystens terrasser og i de nærliggende bakkeområder Muggia og San Dorligo, hvor man navnlig har plantet den lokale sort Biancheria som er modstandsdygtig og tåler vinden fra havet, kulde og kraftig beskæring. Denne sort (Pietro Devitak) blev i 1800-tallet beskrevet af forskellige forfattere som bl.a. kunne fortælle at den olie der produceredes i Trieste, på grund af sin særlige sødme blev sendt til den østrigske kejserinde Maria-Theresa som hyldest.

Olivendyrkning er dybt forankret i området og forskellige folkesagn, skikke, talemåder og opskrifter vidner om de århundredgamle sædvaner der knytter befolkningen til forskellige aspekter af olivendyrkningen, såsom dyrknings- og indsamlingsmetoder, samt udvinding og opbevaring af olien.

4.7. Kontrolinstans Navn: Camera di Commercio, Industria, Artigianato e Agricoltura di Trieste

Adresse: Piazza della Borsa, 14 - I-34100 Trieste.

4.8. Mærkning: Olio extra vergine di oliva "Tergeste", Denominazione di Origine Protetta.

Betegnelsen skal angives på etiketten med klar skrift, som ikke må kunne slettes, og med en farve, som adskiller sig fra etikettens farve. Betegnelsen skal desuden fremstå klart blandt de øvrige oplysninger på etiketten.

Olien skal markedsføres i dunke på højst 1 l. Der må ikke anvendes plastbeholdere. Produktionsåret skal obligatorisk anføres på etiketten. En slovensk oversættelse af betegnelsen kan anføres på etiketten efter den beskyttede oprindelsesbetegnelse.

4.9. Landets egne krav: -

EF-nr.: IT/00256/2002.10.21.

Dato for modtagelsen af den fuldstændige ansogning: 21. oktober 2002.